
CEFTA – Prezentare generală

CEFTA (Centrul European Free Trade Acord) este un acord, semnat în 1992, care prevedea crearea unei zone de liber schimb a mărfurilor între ţările participante - Cehia, Polonia, Slovacia, Slovenia şi Ungaria.

Acest organism regional a fost creat la sugestia Comisiei europene şi destinat să imprime relaţiilor comerciale ale acestor ţări ritmul şi regulile comunitare. CEFTA reprezintă o treaptă către integrarea economiilor în tranziţie din centrul Europei. Se spune că acesta este terenul de "încălzire" al ţărilor candidate la rolul de actor pe piaţa unică a Uniunii Europene.

Multă vreme, CEFTA a fost considerată ca regrupându-i pe fruntaşii reformelor din est, iar României i s-a refuzat accesul în acest contingent de elită. Începând de la 1 iulie 1997, România a aderat la acord cu drepturi depline. Alte ţări, printre care Bulgaria, Lituania, Letonia, Macedonia, Moldova, Ucraina doresc aderarea la acest organism, dar au deocamdată statut de invitat.

CEFTA înseamnă un exerciţiu util pentru ţările candidate la aderarea la UE, iar pentru România reprezintă un adevărat antrenament pentru intrarea în climatul de competiţie- adesea destul de dură - al spaţiului comunitar.

Negocierile României de aderare la CEFTA s-au purtat în două domenii: pe plan bilateral, ceea ce înseamnă convenirea cu fiecare membru al CEFTA a unor concesii reciproce în domeniul comerţului cu produse industriale şi cu anumite produse agricole şi negocieri pe plan multilateral, la care au participat toţi cei cinci şi România, unde s-a negociat textul protocolului de aderare.

Spre deosebire de acordurile europene de asociere dintre ţările respective şi UE, în cadrul Acordului Central European de Liber Schimb, concesiile convenite sunt reciproce (nu simetrice), iar termenele de liberalizare sunt mai scurte decât în cazul Acordului European.

În plus, în ceea ce priveşte comerţul cu produse agricole, părţile au avansat mult mai mult, decât în relaţiile cu UE, întrucât concesiile acordate sunt mult mai mari decât cele la care s-a ajuns cu ţările Uniunii Europene.

Reuniunea de la Portoroj este prima la care România participă ca membru cu drepturi depline, fapt salutat de premierii Cehiei, Poloniei, Slovaciei, Ungariei şi Sloveniei.

Ţările membre ale CEFTA formează o regiune de dezvoltare economică rapidă. Rata de creştere economică pentru această zonă a fost în 1996 de 4,4%, iar Institutul de Economie Comparată din Viena a prezis o creştere de 4,7 % pentru 1997.

Liberalizarea pieţelor economice reprezintă scopul principal al cooperării în cadrul CEFTA.

Schimburile dintre România şi ţările membre CEFTA se dublaseră deja în perioada 1993-1996, când ţara noastră nu era membră a acestui organism. Volumul comerţului României cu ţările CEFTA s-a ridicat anul trecut la peste 800 milioane dolari.

 

REUNIUNEA CEFTA 12 - 13 SEPTEMBRIE 1997

În deschiderea reuniunii Acordului Central European de Liber Schimb (CEFTA), ale cărei lucrări au fost sunt găzduite la Portoroj, localitate turistică de pe litoralul sloven la Adriatica, Janez Drnovsek, primul ministru al Sloveniei, a arătat că ţara sa consideră cooperarea economică în cadrul acestui organism ca "un pas înainte" în extinderea colaborării dintre ţările central-europene.

Slovenia este una dintre ţările cele mai dezvoltate ale "Clubului" CEFTA. Dacă în 1995, PIB-ul sloven cunoştea o creştere de 4,8% şi o rată a inflaţiei moderată de 8,6%, în 1996 saltul calitativ a fost şi mai evident. Astfel, în acel an PIB-ul înregistra o creştere de 5 procente, producţia industrială de 6,5%, iar venitul pe locuitor are toate şansele să surclaseze în viitorul apropiat pe cel al Greciei, Portugaliei şi Irlandei.

Reuniunea Acordului Central European de Liber Schimb (CEFTA) ale cărei lucrări s-au desfăşurat în perioada 12-13 septembrie la Portoroj (Slovenia) a debutat cu salutul adresat participanţilor de primul ministru al ţării-gazdă, Janez Drnovsek.

Acesta a dat ulterior cuvântul celorlalţi premieri ai ţărilor ce fac parte din organizaţie: Vaclav Klaus (Cehia), Gyula Horn (Ungaria), Wlodzimierz Cimoszewicz (Polonia), Victor Ciorbea (România), Vladimir Meciar (Slovacia).

Atât reprezentantul Sloveniei cât şi cei ai Cehiei, Slovaciei, Poloniei şi Ungariei au salutat prezenţa României la această întrunire. Ungaria şi-a exprimat chiar interesul ca România să fie inclusă în structurile euro-atlantice, dorind totodată guvernului să realizeze reforma ce se află în desfăşurare în ţara noastră.

Tematica reuniunii

- Toţi participanţii au evaluat pozitiv activitatea CEFTA, de la ultima sesiune desfăşurată anul trecut la Jazna (Slovacia). Întrunirea din acest an, au apreciat reprezentanţii ţărilor CEFTA se doreşte a fi un pas înainte pentru deblocarea măsurilor protecţioniste promovate de unele state membre ale organizaţiei.

- A fost elaborat un comunicat comun privind lărgirea zonei de liber schimb

În acest document se afirmă că lărgirea ariei de cuprindere a zonei de liber schimb la nivelul CEFTA se va face prin includerea sub incidenţa sa a noi elemente, cum ar fi:

· pieţele de achiziţii publice;

· libera circulaţie a capitalurilor;

· liberalizarea pieţelor de servicii;

· recunoaşterea reciprocă a certificatelor şi rezultatelor testelor;

· măsurile necesare pentru combaterea crimei organizate.

Elaborarea unor măsuri temporare de protecţie:

· Decalarea calendarului de eliminare a taxelor vamale la importul în Polonia de produse siderurgice din ţările CEFTA;

· Introducerea de către Cehia şi Slovacia a unor măsuri temporare de protecţie la import pe motive legate de dificultăţi ale balanţei de plăţi.

Pentru realizarea unei înţelegeri depline s-a convenit ca, în principiu aceste măsuri să fie acceptate pentru o perioadă limitată de timp numai în condiţiile în care ţara respectivă dovedeşte că acestea sunt pe deplin motivate.

Poziţia faţă de extinderea Uniunii Europene

Cehia, Polonia, Republica Slovacă, Slovenia, Ungaria, Federaţia Rusă, Ucraina, Bulgaria, Kepublica Moldova, Iugoslavia şi Komânia - adică ţările membre şi cele în curs de aderare la Acordul Central European a Liberului Schimb (CEFTA) nu au reuşit să cadă de acord asupra susţinerii reciproce pentru intrarea în UE.

Gândită ca o piaţă zonală, CEFTA nu este totuşi o echipă a ţărilor europene, fiecare jucând pe cont propriu cartea UE. Dovada o constituie Declaraţia Comună a reuniunii CEFTA de la Portoroj, din textul căreia a fost exclus paragraful referitor la susţinerea reciprocă. Omisiunea se datorează neînţelegerilor ivite între prim-miniştrii prezenţi la întâlnire în ceea ce priveşte formularea.

Gyula Horn premierul maghiar, s-a dovedit a fi adeptul variantei susţinerii ţărilor pentru îndeplinirea criteriilor de aderare, în dauna variantei care prevedea susţinerea reciprocă a candidaturilor.

Varianta Ungariei, respinsă de România şi Slovacia, avantajează ţările care au primit deja avizul favorabil al Comisiei Europene pentru începerea negocierilor de aderare la UE, respectiv Ungaria, Slovenia, Polonia şi Cehia. Odată cu primirea acestora în UE, ele vor părăsi CEFTA, iar până atunci există pericolul împărţirii ţărilor membre în două tabere.

 

PARTICIPAREA ROMÂNIEI LA REUNIUNEA CEFTA

Prezenţa la reuniune a primului ministru român, Victor Ciorbea precum şi prezenţa în delegaţia ţării noastre a ministrului Comerţului şi Industriei, Călin Popescu Tăriceanu a prilejuit o serie de întâlniri bilaterale cu delegaţiile celorlalte ţări prezente la reuniunea CEFTA din Slovenia. Cu acest prilej au fost examinate şi identificate modalităţi concrete de valorificare a facilităţilor oferite de Acordul CEFTA.

Pentru şeful executivului român, reuniunea de la Portoroj a fost fructuoasă. Victor Ciorbea având o serie de întrevederi bilaterale de bun augur. A purtat discuţii cu omologul său ucrainean Yaleri Pustovoitenko, pe tema datoriei de 1 miliard de dolari pe care Ucraina o are faţă de România în urma investiţiei comune de la Krivoirog şi a convenit formarea unei echipe mixte de lucru pentru identificarea modalităţilor de plată. Un alt subiect 1-a constituit finalizarea lucrărilor la conducta de gaze care trece prin Satu-Mare şi care va fi dată în folosinţă până la sfârşitul lunii noiembrie. Cu prim-ministrul Bulgariei, Victor Ciorbea a stabilit pentru luna octombrie începerea negocierilor în vederea semnării acordului privind comerţul liber dintre cele două ţări. De la premierul polonez, şeful executivului român a primit felicitări pentru felul în care România a rezolvat problema unei mai vechi datorii de 7,5 milioane dolari, avută către Polonia şi a primit asigurări în ceea ce priveşte sprijinul pentru aderare la UE. Croaţia s-a arătat interesată în semnarea unui acord economic bilateral cu partea română. Cehia va susţine candidatura României la UE, dar şi la NATO. Premierul ceh, Vaclav Klaus, şi-a arătat dezamăgirea că în presa română au apărut materiale privind un presupus antilobby făcut de ţara sa României. Premierul Victor Ciorbea l-a asigurat pe omologul său din Cehia că afirmaţiile referitoare la o eventuală poziţie negativă din partea conducerii statului ceh sunt nefondate.

Mai mult decât atât, cei doi premieri au căzut de acord să intensifice schimburile bilaterale, ambele părţi considerând că acestea sunt mai mult decât "modeste".

În următoarea perioadă, se va constitui o echipă mixtă care să analizeze cauzele acestei situaţii, a mai spus Victor Ciorbea, mai ales acum, când întreprinderi din Cehia, între care se numără şi Skoda, au făcut oferte în ceea ce priveşte privatizarea unor obiective româneşti.

În 1998, preşedinţia CEFTA va aparţine Cehiei, care va organiza şi viitoarea întâlnire a ţărilor membre. Ungaria va susţine şi ea candidatura României la UE şi la NATO. Gyula Horn, prim-ministrul maghiar, şi-a anunţat vizita oficială în România în perioada 22-23 octombrie.

Victor Ciorbea s-a declarat în favoarea lărgirii CEFTA prin acceptarea unor noi membri ca Bulgaria, Lituania, Letonia, Macedonia, Ucraina. Apreciind pozitiv "maniera constructivă şi deschisă" în care s-au desfăşurat dezbaterile în cadrul CEFTA, Victor Ciorbea s-a pronunţat şi pentru lărgirea ariei de cooperare în cadrul acestui organism.

· identificarea unor modalităţi de cooperare privind libera circulaţie a capitalurilor, serviciile, asigurarea securităţii şi combaterea crimei organizate.

· România este interesată de acţiunile întreprinse în vederea recunoaşterii reciproce, pe bază de acorduri, a certificatelor sanitar veterinare şi fito-sanitare.

· aplicarea unor reguli privind originea mărfurilor armonizate cu cele ale UE, de natură să permită dezvoltarea cooperării economice la nivel european.

Se doreşte, a afirmat premierul român, ca aceste măsuri să contribuie în mod direct la realizarea pentru fiecare din ţările participante la reuniune a mecanismelor economiei de piaţă, precum şi la pregătirea acestor state în vederea aderării la UE.

În acest sens, premierul Ciorbea a reiterat dorinţa României ca negocierile de aderare să înceapă concomitent cu toate ţările solicitante, asociate la Uniunea Europeană.

